പരിശുദ്ധ ഖുർആൻ/ബുറൂജ്
നക്ഷത്രമണ്ഡലങ്ങളുള്ള ആകാശം തന്നെയാണ സത്യം. 

 വാഗ്ദാനം ചെയ്യപ്പെട്ട ആ ദിവസം തന്നെയാണ സത്യം. 

 സാക്ഷിയും സാക്ഷ്യം വഹിക്കപ്പെടുന്ന കാര്യവും തന്നെയാണ സത്യം. 

 ആ കിടങ്ങിൻറെ ആൾക്കാർ നശിച്ചു പോകട്ടെ. 

 അതായത്‌ വിറകു നിറച്ച തീയുടെ ആൾക്കാർ. 

 അവർ അതിങ്കൽ ഇരിക്കുന്നവരായിരുന്ന സന്ദർഭം. 

 സത്യവിശ്വാസികളെക്കൊണ്ട്‌ തങ്ങൾ ചെയ്യുന്നതിന്‌ അവർ ദൃക്‌സാക്ഷികളായിരുന്നു. 

 പ്രതാപശാലിയും സ്തുത്യർഹനുമായ അല്ലാഹുവിൽ അവർ വിശ്വസിക്കുന്നു എന്നത്‌ മാത്രമായിരുന്നു അവരുടെ ( സത്യവിശ്വാസികളുടെ ) മേൽ അവർ ( മർദ്ദകർ ) ചുമത്തിയ കുറ്റം. 

 ആകാശങ്ങളുടെയും ഭൂമിയുടെയും മേൽ ആധിപത്യം ഉള്ളവനുമായ ( അല്ലാഹുവിൽ ). അല്ലാഹു എല്ലാകാര്യത്തിനും സാക്ഷിയാകുന്നു. 

 സത്യവിശ്വാസികളെയും സത്യവിശ്വാസിനികളെയും മർദ്ദിക്കുകയും, പിന്നീട്‌ പശ്ചാത്തപിക്കാതിരിക്കുകയും ചെയ്തവരാരോ അവർക്കു നരകശിക്ഷയുണ്ട്‌. തീർച്ച. അവർക്ക്‌ ചുട്ടുകരിക്കുന്ന ശിക്ഷയുണ്ട്‌. 

 വിശ്വസിക്കുകയും സൽകർമ്മങ്ങൾ പ്രവർത്തിക്കുകയും ചെയ്തവരാരോ അവർക്ക്‌ താഴ്ഭാഗത്തുകൂടി അരുവികൾ ഒഴുകുന്ന സ്വർഗത്തോപ്പുകളുണ്ട്‌; തീർച്ച. അതത്രെ വലിയ വിജയം. 

 തീർച്ചയായും നിൻറെ രക്ഷിതാവിൻറെ പിടുത്തം കഠിനമായത്‌ തന്നെയാകുന്നു. 

 തീർച്ചയായും അവൻ തന്നെയാണ്‌ ആദ്യമായി ഉണ്ടാക്കുന്നതും ആവർത്തിച്ച്‌ ഉണ്ടാക്കുന്നതും. 

 അവൻ ഏറെ പൊറുക്കുന്നവനും ഏറെ സ്നേഹമുള്ളവനും, 

 സിംഹാസനത്തിൻറെ ഉടമയും, മഹത്വമുള്ളവനും, 

 താൻ ഉദ്ദേശിക്കുന്നതെന്തോ അത്‌ തികച്ചും പ്രാവർത്തികമാക്കുന്നവനുമാണ്‌. 

 ആ സൈന്യങ്ങളുടെ വർത്തമാനം നിനക്ക്‌ വന്നുകിട്ടിയിരിക്കുന്നോ? 

 അഥവാ ഫിർഔൻറെയും ഥമൂദിൻറെയും (വർത്തമാനം). 

 അല്ല, സത്യനിഷേധികൾ നിഷേധിച്ചു തള്ളുന്നതിലാകുന്നു ഏർപെട്ടിട്ടുള്ളത്‌. 

 അല്ലാഹു അവരുടെ പിൻവശത്തുകൂടി ( അവരെ ) വലയം ചെയ്തുകൊണ്ടിരിക്കുന്നവനാകുന്നു. 

 അല്ല, അത്‌ മഹത്വമേറിയ ഒരു ഖുർആനാകുന്നു. 

 സംരക്ഷിതമായ ഒരു ഫലകത്തിലാണ്‌ അതുള്ളത്‌